Hop på en ’scooter’ (løbehjul på amerikansk, red.) uden udledning af fossile brændstoffer — sådan lyder det bæredygtige budskab fra firmaet Voi, der står bag hundredvis af de elløbehjul, som har bredt sig i København de seneste måneder. Men løbehjulene holder kun 2-3 måneder. Det fortalte Vois grundlægger, Douglas Stark, i marts fra scenen på den svenske techfestival Swoosh, ifølge festivalarrangøren Breakit.

Det har ikke været muligt for Politiken at få et interview med Douglas Stark eller andre fra selskabet, men i en mail erkender Voi, at deres løbehjul har en yderst kort levetid.

»Den første generation elløbehjul, som vi og andre firmaer som Lime og Bird har brugt, er bygget til at blive kørt på af private, der bruger dem en eller to gange om dagen, og de er beregnet til at blive brugt indendørs eller i overdækkede områder. De er ikke designet til at blive brugt hele tiden af mange forskellige mennesker og i ekstremt vejr. De løbehjul, vi sætter på gaden i dag, har en meget længere levetid«, skriver marketingschef i Voi, Caroline Hjelm.